6. Ny fritidsjobindsats for unge mellem 13-17 år i kontakt med Unges Uddannelse og Job i 
Jobcenter [adresse] (Åben)
Tidl. politisk behandling
Forventet sagsgang
AU, ØK, BY
Lovgrundlag
SAGENS INDHOLD
Byrådet skal i denne sag tage stilling til et forslag om etablering af en ny 
fritidsjobindsats for unge, som er i kontakt med Unges Uddannelse og Job (UUJ) i 
Jobcenter [adresse]. Den nye fritidsjobindsats skal være med til at understøtte mål 3 i 
Tonny Winther 2024-2025 om, at flere unge skal i job eller uddannelse.
Baggrunden for forslaget om at etablere en ny fritidsjobindsats er, at forskningsresultater og en række 
undersøgelser entydigt viser, at et fritidsjob kan have en række positive effekter for unge - både på kort og 
lang sigt. Et fritidsjob giver de unge indblik i, hvad det vil sige at indgå i et arbejdsfællesskab. Det styrker 
de unges personlige, sociale og faglige kompetencer og øger sandsynligheden for en stabil tilknytning til 
uddannelsessystemet og arbejdsmarkedet senere i livet.
Særligt kan unge i udsatte positioner, der er i øget risiko for at ende uden uddannelse eller beskæftigelse, 
have gavn af et fritidsjob, der kan give succesoplevelser og opbygge en tro på egne kompetencer og 
fremtidsmuligheder. En række undersøgelser viser ligeledes, at fritidsjob øger sandsynligheden for 
selvforsørgelse, da unge, som har et fritidsjob, når de er under 18 år, med større sandsynlighed kommer i 
gang med en ungdomsuddannelse efter folkeskolen, og at de har 2,5-3 gange højere sandsynlighed for at 
være i job, når de er 25-29 år.
Målgruppen for den nye fritidsjobindsats i UUJ i Jobcenter [adresse] er således unge mellem 13 og 17 år, 
som har behov for støtte til at finde og fastholde et fritidsjob. Det kan fx være unge, der har en lav grad af 
tilknytning til uddannelse og job eller oplever faldende trivsel, som fx kommer til udtryk ved højt skolefravær. 
Indsatsen vil derfor blive udført i tæt samarbejde og koordinering med kommunens folkeskoler for at 
opspore unge, der kan have gavn af indsatsen. Fritidsjobindsatsen vil bygge på grundlæggende principper 
om ungeinddragelse og medbestemmelse. Afsættet i den unges egne ønsker og mål øger de unges 
motivation og dermed også sandsynligheden for at fastholde dem i et fritidsjob.
Opgaven med at udvikle og stå for fritidsjobindsatsen vil blive varetaget af en fritidsjobkonsulent, der bliver 
tilknyttet UUJ i Jobcenter [adresse]. Dermed skabes der gode muligheder for fritidsjobkonsulentens tætte 
samarbejde med kommunens uddannelsesvejledning i opsporingen af unge til indsatsen, som også 
varetages i UUJ. Ligeledes vil fritidsjobkonsulenten have et tæt samarbejde med kommunens skoler samt 
UUJ’s øvrige jobkonsulenter og ungeguides om at bringe de unge tættere på uddannelse og job.
Fritidsjobkonsulenten vil have til opgave at drive indsatserne i fritidsjobindsatsen, som bl.a. vil. bestå af:

Individuelle forløb med unge i målgruppen, der skal give dem værktøjer til at finde og fastholde 
fritidsjob. Forløbene tager afsæt i de unges ønsker og forudsætninger.

At opbygge og stå for lokale ungenetværk, så de unge kan dele erfaringer og inspirere hinanden i 
forhold til, hvilke typer af fritidsjobs man kan have.
[adresse]: EMN-2025-00834
Dok-ID: 3880051
Sagsbehandler: malra
Byråd
27. maj 2025  19:00

At opsøge og udbygge kontakten til det lokale erhvervsliv og virksomhedsnetværk med henblik på at 
skabe brancheåbninger og nye fritidsjob til målgruppen. Dette indebærer også at øge 
virksomhedernes kendskab til elevpraktik.dk som en rekrutteringsplatform til fritidsjob.

At vejlede virksomheder om arbejdsregler for ungarbejdere i alderen 13-17 år.
Samarbejdet mellem virksomhederne og de unge bliver et centralt element i indsatsen. Derfor tænkes 
fritidsjobindsatsen sammen med eksisterende virksomhedsnetværk i [adresse], der allerede har 
øget fokus på unge via NExTWORK-projektet i Jobcenter [adresse]. Det vil være fritidsjobkonsulenten i 
jobcentret, som har den formidlende rolle mellem virksomhederne og de unge, når der skal etableres 
fritidsjob.
VURDERING
Job og Økonomi vurderer, at etablering af en ny fritidsjobindsats for unge, som er i kontakt med UUJ i 
Jobcenter [adresse], vil understøtte, at flere unge i [adresse] får et fritidsjob. Baggrunden for 
forslaget skal bl.a. findes i, at tal fra Danmarks Statistik for 2023 viser, at 35,7 pct. af de 13-17-årige i 
Favrskov Kommune har et fritidsjob. Til sammenligning er andelen af de unge med et fritidsjob i 
omkringliggende kommuner som [adresse] og Randers omkring 40 pct. En fritidsjobindsats vil ligeledes 
have en positiv effekt på de unges fremtidige tilknytning til uddannelse og job. Udviklingen af en 
fritidsjobindsats kan således på lang sigt bidrage til at øge uddannelses- og beskæftigelsesgraden blandt 
de unge i kommunen.
Der vil blive lavet en evaluering af fritidsjobindsatsen et år efter indsatsen påbegyndes. Resultaterne af 
evalueringen vil blive fremlagt for Arbejdsmarkedsudvalget.
I relation til dette forslag skal det desuden bemærkes, at Byrådet i Budget 2020-23 afsatte 200.000 kr. årligt 
til ansættelse af unge i fritidsjob i kommunens dagtilbud og plejecentre. Der er gode erfaringer med 
ordningen, og [adresse] vil derfor med dette forslag udbrede fritidsjobindsatsen til såvel det 
kommunale som det private arbejdsmarked og understøtte de unge, der har behov for støtte til at finde og 
fastholde et fritidsjob.
ØKONOMI
Udgifterne til fritidsjobindsatsen afholdes inden for den nuværende budgetramme for UUJ. 
INDSTILLING
Direktøren for Job og Økonomi indstiller til Byrådet:
1.
At forslag om etablering af en ny fritidsjobindsats for unge mellem 13 og 17 år, som er i kontakt med 
Unges Uddannelse og Job i Jobcenter [adresse], godkendes.
BESLUTNING
Arbejdsmarkedsudvalget, 7. maj 2025:
Fraværende: Ingen
Indstilles godkendt.
Økonomiudvalget, 20. maj 2025:
Fraværende: Ingen
Indstilles godkendt.
Byrådet, 27. maj 2025:
Fraværende: Sofie Gregersen
Godkendt.
Bilag
